Source: https://ispis.sk/judikatura/KSKE/8CoE55/2011
Timestamp: 2020-04-03 16:26:12+00:00
Document Index: 4069123

Matched Legal Cases: ['§ 1', '§ 219', '§ 1', '§ 212', '§ 214', '§ 50', '§ 1', '§ 151', '§ 224', '§ 3', 'súd ', 'súd ', 'Súd ', 'súd ', 'súd ', '§ 1', 'súd ', '§ 212', '§ 214', 'súd ', '§ 50', 'súd ', 'súd ', 'súd ', 'súd ', 'súd ', '§ 1', 'súd ', '§ 50', 'súd ', 'súd ', '§ 219']

KSKE 8 CoE 55/2011 - iSpis
iSpis Judikatúra – KSKE 8 CoE 55/2011
KS v Košiciach, dátum 28.02.2012, sp.zn. KSKE 8 CoE 55/2011
§ 1 ods. 1 zákona č. 71/1992
§ 219 ods. 1 OSP § 1 ods. 1 zákona č. 233/1995 § 212 ods. 1 OSP § 214 ods. 2 OSP § 50 ods. 1 zákona č. 233/1995 § 1 ods. 1 zákona č. 71/1992 § 151 ods. 1 OSP § 224 ods. 1 OSP § 3 ods. 9 OSP
Súd: Krajský súd Košice Spisová značka: 8CoE/55/2011 Identifikačné číslo súdneho spisu: 7611203056 Dátum vydania rozhodnutia: 29. 02. 2012 Meno a priezvisko sudcu, VSÚ: JUDr. Diana Solčányová ECLI: ECLI:SK:KSKE:2012:7611203056.1
Uznesenie Krajský súd v Košiciach v exekučnej veci oprávnenej U. F. nar. XX.XX.XXXX bývajúcej v R. X. Y. na F. ul. č. XXXX/X zastúpenej JUDr. Zuzanou Kollárovou advokátkou so sídlom v Spišskej Novej Vsi na Zimnej ul. č. 59 proti povinnému Y. F. nar. XX.X.XXXX bývajúcemu v R. X. Y. vo Y. P. zastúpeného JUDr. Stanislavom Rešutíkom advokátom so sídlom v Brezne na Nám. M.R.Štefánika č. 11 vedenej u súdnej exekútorky JUDr. Márie Hlaváčovej so sídlom Exekútorského úradu v Kežmarku na Hlavnom námestí č. 34 pod sp.zn. EX 32/2011 o vymoženie 17.424,01 € o odvolaní povinného proti uzneseniu Okresného súdu Spišská Nová Ves z 12.5.2011 č.k. 4Er/119/2011-26 takto
Súd prvého stupňa napadnutým uznesením zaviazal povinného, aby v lehote 15 dní od doručenia výzvy zaplatil súdny poplatok za námietky proti exekúcii v rozsahu 1.045 €.
Proti tomuto uzneseniu podal v zákonnej lehote odvolanie povinný s návrhom, aby ho odvolací súd zrušil, pretože na jeho vydanie nemal právny dôvod. V tejto súvislosti namietal, že súd prvého stupňa už nemal konať o jeho námietkach, ak jeho podanie výslovne v uznesení, ktorým povolil odklad exekúcie posúdil len ako návrh na odklad exekúcie a nie ako námietky.
Podľa položky č. 13 prílohy zák. č. 71/1992 Zb. o súdnych poplatkoch a poplatku za výpis z registra trestov (ďalej len zákona o súdnych poplatkoch) , poplatok za konanie súdu o námietkach proti exekúcii vykonávanej podľa zák. č. 233/1995 Z.z. o súdnych exekútoroch a exekučnej činnosti a o zmene a doplnení ďalších zákonov je 6 % z vymáhaného nároku, najmenej 66 eur a najviac 16.596,50 eura.
Podľa § 1 ods. 1 zákona o súdnych poplatkoch, súdne poplatky sa vyberajú za jednotlivé úkony alebo konanie súdov, ak sa vykonávajú na návrh a za úkony orgánov štátnej správy súdov a prokuratúry
uvedené v sadzobníku súdnych poplatkov a poplatku za výpis z registra trestov, ktorý tvorí prílohu tohto zákona.
Odvolací súd na základe odvolania povinného preskúmal napadnuté uznesenie podľa § 212 ods. 1, 3 O.s.p., bez nariadenia pojednávania podľa § 214 ods. 2 O.s.p., a dospel k záveru, že súd prvého stupňa zákonne rozhodol, ak podľa položky č. 13 prílohy zák. č. 71/1992 Zb. o súdnych poplatkoch uložil povinnému zaplatiť súdny poplatok 1.045 € za konanie o námietkach proti exekúcii. Z obsahu spisu vyplýva, že povinný podal prostredníctvom svojho právneho zástupcu námietky proti exekúcii podľa § 50 ods. 1 exekučného poriadku a navrhoval, aby exekučný súd zastavil exekúciu, pretože sú tu okolnosti, ktoré bránia vymáhateľnosti nároku. Exekučný súd na základe tohto podania uznesením z 3.5.2011 povolil odklad exekúcie do právoplatného rozhodnutia o mimoriadnom dovolaní povinného a uznesením z 12.5.2011 zamietol námietky povinného proti exekúcii, pretože v nich neuviedol dôvody, ktoré by spôsobovali zánik vymáhaného nároku, bránili jeho vymáhateľnosti, alebo pre ktoré by bola exekúcia neprípustná. Skutočnosť, že súd prvého stupňa v uznesení z 3.5.2011 posúdil jeho podanie len ako podnet na odklad exekúcie a nie ako námietky proti exekúcii, nie je podľa názoru odvolacieho súdu prekážkou, pre ktorú by exekučný súd nemohol následne vyrubiť poplatok za konanie o námietkach za situácie, ak o námietkach skutočne konal a rozhodol. V tejto súvislosti odvolací súd poukazuje na to, že vyrubenie súdneho poplatku nie je podľa § 1 ods. 1 zákona o súdnych poplatkoch viazané na posúdenie obsahu návrhu, ani dôvodnosti konania a rozhodnutia o námietkach, ale na konkrétny poplatkový úkon, v tomto prípade na konanie, ktorým je podľa položky č. 13 prílohy zákona o súdnych poplatkoch aj konanie o námietkach proti exekúcii. Odvolací súd zdôrazňuje, že vyberanie súdnych poplatkov je fenoménom, ktorý musí zásadne zohľadniť každý, kto uvažuje, že sa obráti so žiadosťou o ochranu na súd. V predmetnom konaní je povinný právne zastúpený, preto si mal z pohľadu spoplatňovania konania o námietkach dôkladnejšie zvážiť formuláciu a vhodnosť svojej obrany v exekučnom konaní najmä ak jej účel mohol dosiahnuť aj hospodárnejším spôsobom. Pretože povinný svojím podaním označeným ako námietky proti exekúcii podľa § 50 ods. 1 exekučného poriadku nesporne žiadal zastaviť exekučné konanie a tým inicioval konanie a rozhodnutie súdu o svojich námietkach, bol založený právny dôvod pre rozhodnutie o vyrubení súdneho poplatku povinnému. Vzhľadom k tomu, že súd prvého stupňa nepochybil ani pri vyčíslení poplatku za námietky, odvolací súd napadnuté uznesenie potvrdil podľa § 219 ods. 1 O.s.p..